**Årsmelding for Arnøyhamn Bygdelag 2024**

Styret har dette året bestått av:

Åge Bakken leder

Gerd Ingrid Larsen nestleder

Nils Arne Larsen kasserer

Kari Einarsen Mathiassen styremedlem

Tone Jensen styremedlem

Kjell Arne Sørensen styremedlem

Anne Henriksen styremedlem

Gøril Isaksen styremedlem

Kari-Ann Jørgensen vara

Rune Pedersen vara

Valgkomite: Rolf Egil Larsen og Svein Roger S. Karlsen

Revisor: Rita S. Karlsen

Dette er første året at bygdelaget og grendehuset er sammenslått med samme organisasjonsnummer og felles regnskap.

- Aktiviteter på grendehuset; egne arrangement på kafeen/salen:

Arnøyrennet i påska.

17. mai arrangement. Taler Rita S. Karlsen. Gratis mat. Quiz.

Høstkafe i september med salg av bidos og kaker.

Adventskafe 16. november. Salgsboder, litt husflid, lefser og røykalaks.

-Egne arrangement i Varden pub:

Det har vært arrangert to kafekvelder i februar og i mars. Pubkvelder med alkoholbevilgning arrangert påskeaften etter skirennet, i juli, i oktober og i november da det var trubadurkveld. Varierende frammøte på kveldene. Noe dårlig frammøte kan skyldes været.

Det jobbes med å få lyddemping i puben.

-Utleie til andre: Samene, bryllup, Bygdekinoen, møter mm. Puben kan leies til å spille biljard. Usikker på hvor mye utleie det har vært.

Bygdekinoen. Spennende med nytt tilbud til folk på øya. Det var tre forestillinger sist høst. Det skal være kino en gang i måneden, barne- og voksenfilm.

Det har vært vist nye filmer, og vi får håpe at vi beholder tilbudet.

Grendehuskjelleren Utleid til åtte båter.

Garasjedelen utleid til tre biler og en motorsykkel.

-Grendehuset kjøpte i fjor et område ovenfor grendehuset av Bodil Bæverdal. Eiendomsgrensene er justert, og eiendommen og grendehuset er overført til bygdelaget.

Husnummerskilt er innkjøpt til grendehuset.

-Forsikringa av grendehuset krever automatisk varsling. Vi beholder den forsikringa vi har, mens vi jobber med saken.

-Grendehuset restarbeider og vedlikehold. Her er det fortløpende ting å ta tak i.

-Det ble oppdaga at det formelle med salget av Arnøyhamn Eldrebolig i 1990 ikke var fullført. Dette er nå rettet opp.

-Arrangert livredningskurs for badevakter. Kursholder Kjell Johansen. God deltakelse på kursene med deltakere fra Årviksand, Lauksletta og Arnøyhamn 14 til sammen. Kommunen betalte kurset i år.

Ny hjertestarter er innkjøpt da en ikke fikk nytt batteri til den gamle. Utmarkslaget har gitt 5000 til hjertestarteren og 1000 til parkering.

-Strandrydding slik som de siste årene. Ingen felles aksjon, men folk oppfordres til å plukke.

-TV-aksjon digitalt.

-Kystsoneplanen. Bygdelaget har kommet med innspill til høringsuttalelsen.

-Ny asfalt lagt på Arnøya. Oppmerksomhet til asfaltfirmaet for arbeidet i Arnøyhamn og Årviksand. Under avslutningsmiddagen på Lauksletta overnatting holdt Åge tale og overrakk blomster.

-Helikopterlandingsplass i havna. Etter to års jobbing er vi endelig kommet i mål, og plassen ble ferdig og klar til bruk i høst. Bygdelaget har fått tilskudd fra Skjervøy kommune og Sparebankstiftelsen. Totale kostnader kr 169.248, tilskudd kr 147.000. Underdekning kr 22.248 som planlegges dekket inn med sponsing/bidrag fra bedrifter på Arnøya.

-Havna. Egen komite som jobber med denne saken.

Det har vært lagt ned et betydelig arbeid i planlegging av ny havn for hurtigbåt. Arbeidet har stoppet pga manglende avklaring med eierne av dagens hurtigbåtkai.

-Bygdebutikken: Tømming, rydding og rengjøring av kjelleren på Bygdebutikken, som var full av gammelt skrot. Arbeidet ble utført på dugnad. Kostnader til deponering, containerleie og transport var ca kr 21.000. Finansiert med tilskudd fra Arnøytind 10.000, Bygdebutikken 5.000 og Bygdelaget 6.000.

Rydding, rengjøring og utplanting av blomster på området rundt Bygdebutikken på dugnad. Kommunen dekket innkjøp av blomster.

-Venterommet på kaia har bygdelaget gitt opp. Taket er så dårlig at venterommet er stengt. Det satses på å bruke bygdebutikken som venterom nå som det er blitt «Automatisk» butikk.

På butikken er det nå mulig å følge med på hurtigbåten i «sanntid». Ellers er det reklame fra kjeden på skjermen, og en kan legge inn egne ting å informere om.

-Utfartsparkering. Kommunen ønsker å få på plass utfartsparkering med toaletter ved skolen i Arnøyhamn. Bygdelaget er positive til tiltaket. Det må på plass driftsavtale mellom kommune og aktør. Kommunen vil bruke 100.000 på tilrettelegging.

Det er fylt opp og planert på nedsiden av skolen, området bak skolen er ryddet, og det er etablert tømmestasjon for gråvann. Resterende arbeider blir utført til sommeren. Bygdelaget har bidratt med tilrettelegging og en betydelig dugnadsinnsats. Vi har fått betalt for arbeidene fra kommunen med ca kr 15.000.

-Avløpsanlegg i Arnøyhamn.

Kommunens avløpsanlegg i Arnøyhamn er ikke godkjent. Det mangler septiktank og urensa kloakk går direkte i fjæra, 20 meter fra Bygdebutikken. Prosjektet er planlagt og prosjektert, men er blitt utsatt flere ganger. Bygdelaget har henvendt seg til teknisk etat og skrevet brev til representantene i kommunestyret om at situasjonen er uholdbar og at prosjektet må igangsettes omgående. Kommunen valgte likevel å utsette prosjektet med begrunnelse om at investeringene vil føre til høye gebyrer for boenhetene som tilknyttes.

-«Gammelbutikken». Bygget er skjemmende, farlig og hemmer utviklingen av havneområdet. Bygdelaget har i mange år presset på for å få det revet. Ordføreren har overtatt denne saken, og har lovet å finne en løsning innen kort tid.

-Skredtårnene. Tirsdag 3. desember ble skredtårnene i fjellsidene overfor fylkesvei 7940 mellom Skaret og Haugen offisielt åpnet med både fylkesordfører og ordfører til stede. Anlegget består av 24 gasstårn, og er et avansert system for forebyggende skredkontroll. Det skal gi større forutsigbarhet, og vi håper det er et framskritt for trafikksikkerheten i området.

Arnøyhamn bygdelag på nett! [www.arnoyhamn.no](http://www.arnoyhamn.no)

Postadressen: **post@arnoyhamn.no**

Styret takker til alle som har vært involvert og hjulpet til med dugnader, komiteer og annet arbeid.

Styret i Arnøyhamn Bygdelag

v/Åge Bakken

 leder